Jeg har i dag sendt en **påskehilsen til to af landets Socialdemokratiske borgmestre i Faezas og familien Satoufs sag**

Kære Thomas Lykke Pedersen og Kirsten Jensen,

Jeg tillader mig at kontakte Jer på baggrund af Jeres virke som Socialdemokratiske borgmestre i henholdsvis Fredensborg og Hillerød kommune.

Jeg vil gerne fortælle Jer om Faeza Ibrahim Satouf, og jeg håber, I vil give Jer tid til at læse med. Faeza flygtede i 2014 18 år gammel med sin far fra borgerkrigen i Syrien og endte op i Fredensborg Kommune, hvor alle kræfter blev sat ind på at byde familien velkommen og sikre dem støtte ift. integration. Efterfølgende blev Faezas stedmor og lillesøster familiesammenført og familien fik langsomt opbygget en god og tryg tilværelse i Nivå. Faeza knoklede først med sprogskole, herefter 9. pg 10. klasse og stoltheden var stor hos forældrene, da hun sidste sommer sprang ud som student. Med huen fulgte modet til at flytte hjemmefra, og Faeza rykkede til Hillerød, hvor hun i dag studerer til sygeplejerske og knokler i studiejob i den lokale Aldi.

I onsdags ringede Faeza grædende til mig udenfor Flygtningenævnet, hvor hun stod med en afgørelse i hånden om, at hun som den eneste i hendes familie nu skal rejse hjem til Damaskus. Faeza er bare én af mange syrere fra hele landet, der ringer grædende med de her beslutninger, og det er naturligvis vigtigt at borgmestre ude i landet er klar over, hvordan de her afgørelser splitter familier og ødelægger jeres borgeres liv. Faezas far, søster og stedmor må nemlig gerne blive i Danmark. Det må de fordi de danske myndigheder anerkender, at Faezas far Ibrahim er personligt forfulgt af Assads styre - et styre hvor man ikke er i tvivl om, at modstandere af styret fængsles, tortures, udpines og sultes af statsmagten. Faezas søster og stedmor er som familiesammenførte sikret via faderens beskyttelsesstatus - altså fratager man Faeza retten til et familieliv og sender hende alene hjem for at genopbygge Damaskus´ ruiner og til en diktator, hvor alle internationale organer i den grad advarer imod, at det skulle være sikkert.

En afgørelse som Faezas er bare en af ufatteligt mange afgørelser, der splitter familier. En grov overtrædelse af artikel 8 i Den Europæiske Menneskerettighedskonvention om retten til familieliv. Man tager faktisk også stilling til i Faezas afslag, at man overtræder konventionen. Artikel 8 i Den Europæiske Menneskerettighedskonvention lyder:

Stk.1 : Enhver har ret til respekt for sit privatliv og sit familieliv, hjem og korrespondance.

Stk.2 : Ingen offentlig myndighed må gøre indgreb i udøvelsen af denne ret, medmindre det sker i overensstemmelse med loven og er nødvendigt i et demokratisk samfund af hensyn til den nationale sikkerhed, den offentlige tryghed eller landets økonomiske velfærd, for at forebygge uro eller forbrydelse, for at beskytte sundheden eller sædeligheden eller for at beskytte andres rettigheder og friheder.

Flygtningenævnet begrunder overtrædelsen med følgende: "Indgrebet er legitimt og varetager den offentlige interesse i at opretholde en effektiv immigrationskontrol og at indgrebet således udgør et anerkendelsesværdigt formål, der kan begrunde et indgreb jf. artikel 8 stk. 2."

Kære Thomas og Kirsten, jeg ved ikke hvordan Danmark nåede derud, hvor en 25-årig pligtopfyldende, velintegreret, ikke-kriminel sygeplejerskestuderende kan udgøre en risiko for den nationale sikkerhed, den offentlige tryghed, danskernes økonomiske velfærd, sædelighed, rettigheder og friheder. Men jeg kan sige så meget, som at vi næppe beskytter danskernes sundhed, når vi i landet med stor mangel på sygeplejersker, sender Faeza hjem. Jeg kan også sige så meget, som at Danmark siden 2017 aldrig har haft så lavt et antal af nytilkomne, der banker på vores grænsebom og anmoder om beskyttelse - dette under en global flygtningekrise, hvor der aldrig har været så mange på flugt, og hvor vi med glæde ser på, at børn lever under kummerlige forhold i græske lejre. Jeg vil derfor gerne bede Jer to borgmestre redegøre for, hvor meget immigration der har været til henholdsvis Hillerød og Fredensborg Kommune de sidste par år? Er Faeza virkeligt så stor en trussel for Jeres øvrige borgere, at vi skal krænke hendes menneskerettigheder?

Jeg er klar over, at det er nemmest at vaske hænder og påstå, at den her afgørelse er truffet af det uvildige domstolslignende organ Flygtningenævnet, me jeg gør opmærksom på, at de her beslutningerne udelukkende bliver truffet grundet det politiske bestemte paradigmeskifte, som Socialdemokratiet har støttet op om i deres jagt på den yderste højrefløjs stemmer.

Jeg har igennem seks år beskæftiget mig med afviste asylansøgere i Danmark, og herunder ofte besøgt de mange ikke-kriminelle som sidder frihedsberøvet i Jeres nabo-kommune Birkerød under forhold Europarådets Torturkommite har erklæret uegnet for mennesker og noget af det værste set i Europa. Lige om lidt vil man flytte Faeza på udrejsecenter og fratage hende enhver ret i det her land. Motiverer dette hende ikke til at rejse hjem, kan hun frihedsberøves i Ellebæk jf. Udlændingelovens paragraf 36 stk. 6 - en paragraf hvor vi frihedsberøver mennesker, vi ikke kan tvangsudvise - dette kalder Mattias Tesfaye motivation, hvorfor han ikke vil ændre på de umenneskelige forhold bag Ellebæks mure.

Faeza er bare én af mange. Jeg har mange nødråb fra syrere i hele landet, og vi er mange danskere og herunder socialdemokratiske vælgere, der ikke vil affinde os med Danmarks enegang i de syriske inddragelsessager under en socialdemokratisk ledet regering. En enegang hvor Europa Parlamentet lige i en ny rapport har brugt tid på at formulere følgende grundet Danmarks politik: "minder alle EU-medlemstater om, at Syrien ikke er noget sikkert land at vende tilbage til; mener, at enhver tilbagesendelse bør være sikker, frivillig, værdig og informeret i overensstemmelse med EU´s erklærede holdning; opfordrer alle EU´s medlensstater til at afholde sig fra at ændre ændre de nationale politikker i retning af at fratage visse kategorier af syrere deres beskyttede status og til at vende denne tendens, hvis de allerede har anvendt sådanne politikker." Europa Parlamentet er bare et af mange internationale organer og organisationer, der i den grad kritiserer Danmarks hjemsendelse af syrere.

Om lidt når Faeza grædende må pakke sin bolig sammen i Hillerød og måske søger tilflugt hos forældrene i Fredensborg, indtil politiet kommer og tvinger hende på udrejsecenter, så er det på sin plads, at to socialdemokratiske borgmestre er vidende om, hvad deres borger udsættes for. Ingen skal kunne sige, at de ikke vidste. Slet ikke hvis man er politisk valgt socialdemokrat i Danmark. For Faeza er bare en af mange unge syriske kvinder i Danmark, der skal hjem, imens brødre og fædre grundet militærpligt og personlig forfølgelse, gerne må blive. Kan I som Socialdemokrater, stå inde for det?

Afslutningsvis oplyser jeg, at min mail vil blive delt offentligt og at jeg vil kontakte lokale medier med kopi af denne skrivelse.

Med venlig hilsen

Lene Kjær